《入关》
清代·纪迈宜

关外多峻岭，岭上矗重关。往返经嵚崟，龙门复长安。

土木渐平衍，怀来颇宽闲。山势若却避，逡巡青冥间。

西南接太行，其东亘西山。层层护神京，隐隐若龙蟠。

居庸最雄长，两壁高巑岏。峡束四十里，危堞欹云端。

咽喉扼要区，儿孙俯群峦。忆我初来时，乱石撞奔湍。

石瘦伤马足，湍清惊旅颜。十步九倾仄，百里千萦盘。

夜宿魂尚悸，晨征气犹啴。今过成坦途，顿忘登陟艰。

但觉山色佳，松石增苍寒。涧水循轨流，徐响鸣潺湲。

野屋插山嘴，屋角山花殷。丛祠结构牢，缘崖峻阑干。

欣览未及毕，南口憩晨餐。问此何时修，两月倏改观。

皇仁轸商旅，职贡通戎蛮。况兹来庭者，昆邪暨呼韩。

岂忍令远人，兴嗟行路难。除道与成梁，令典载《周官》。

帝曰其恤哉，勿惜公帑颁。至治洽唐虞，德泽岂易殚。

小臣林泉侣，滥窃膺簪冠。斯游实快意，藤杖穷跻攀。

宇宙富名岳，石室藏金丹。百未探一二，所惭双鬓斑。

人生几緉屐，浩然发长叹。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。